Florin Iordache: Dezincriminarea abuzului în serviciu prin OUG ar fi o soluție / El anunță o decizie a Curții Constituționale care încă nu a fost dată

Florin Iordache, șeful comisiei speciale pentru justiție din Parlament, a declarat vineri că ”dezincriminarea abuzului în serviciu prin OUG ar fi o soluție, pentru că a creat prea mare pasiune”. El a anunțat că o decizie a CCR care va fi publicată miercuri va da posibilitatea Parlamentului să elimine infracțiunea de abuz în serviciu.

„Ordonanţa ar trebui să cuprindă cât mai multe articole pentru a elimina practica neunitară din instanţe. Şi eu sunt curios cum va arăta acea ordonanţă”, a precizat Iordache, întrebat ce va cuprinde ordonanţa de urgenţă care va prelua modificările constituţionale din Codurile penale.

Întrebat dacă abuzul în serviciu ar trebui să fie în ordonanţă, Iordache a răspuns: „Fără îndoială abuzul în serviciu a creat o prea mare pasiune. (…) Dacă am dezincrimina abuzul în serviciu prin OUG ce credeţi că ar fi? Ar fi foarte bine, ar fi şi o soluţie dezincriminarea pentru că abuzul în serviciu eu cred că a creat prea multă pasiune şi prea multă dispută. Să vedem motivarea CCR de miercuri şi, din câte ştiu eu, dă posibilitatea legiuitorului, fie că discutăm de Parlament, fie că discutăm de Guvern, să elimine această infracţiune”.

El a susţinut că nu a vorbit cu ministrul Justiţiei, Tudorel Toader, dacă va cuprinde acest lucru ordonanţa de urgenţă care va prelua modificările constituţionale din Codurile penale.

„Sunt curios să vedem cum arată această ordonanţă. Întrebăm Guvernul”, a adăugat Iordache.

Liviu Dragnea a fost condamnat în primă instanță în dosarul angajărilor fictive pentru infracțiunea de complicitate la abuz în serviciu.

Foto: InquamPhotos / Octav Ganea